

# Aðalfundur knattspyrnudeildar Keflavíkur

## Fimmtudaginn 30. janúar 2009 Kl. 20:00

**Fundargerð:**

1. Formaður knattspyrnudeildarinnar Þorsteinn Magnússon bauð gesti velkomna og setti fundinn.
2. Einar Haraldsson var kjörin fundarstjóri, hann las upp 18gr. um boðun og lögmæti fundarins og lýsti fundinn löglegan.
3. Kristján Helgi Jóhannsson var kjörinn fundarritari.
4. Farið yfir fundargerð síðasta fundar og hún samþykkt.
5. Formaður deildarinnar, Þorsteinn Magnússon las skýrslu formanns. Hann fór yfir gengi síðasta árs og hvernig undirbúningur fyrir það næsta gengur. Ljóst að miklar breytingar verða á leikmannahópi meistarflokks. 2. flokkur stóð sig vel á síðasta tímabili og miklar vonir bundnar við hann næstu árin. Gengi meistaraflokks kvenna var á vissan hátt vonbrigði og gengi liðsins alls ekki eins og búist var við. Þorsteinn talar um að það gangi ekki lengur fyrir svona stóra deild eins og okkar að búa við þetta aðstöðuleysi ár eftir ár, þá á hann við útisvæði fyrir æfingar og leiki, Hún hefur ekkert breyst síðustu 15-20 ár. Ljóst að bæta þarf þetta í náinni framtíð
6. Guðni Þór Gunnarsson lagði fram reikninga félagsins. Engar athugasemdir komu fram að því loknu. Að lokum voru reikningar samþykktir einróma.
7. Gengið var til kosninga.
8. Þorstein Magnússon var kjörinn formaður.
9. Tillaga um stjórn knattspyrnudeildar var samþykkt; Hjördís Baldursdóttir, Kjartan Steinarsson, Einar Aðalbjörnsson og Ólafur Birgir Bjarnason.
10. Tillaga um varastjórn knattspyrnudeildar var samþykkt; Andrés Hjaltason fyrir kvennaráð, Ágúst Pedersen, Gunnlaugur Kárason, Hjörleifur Stefánsson, Jón Ólafsson, Oddur Sæmundsson, Birgir Már Bragason og Kristján Helgi Jóhansson
11. Skoðunarmenn voru kjörnir þeir Guðni Þór Gunnarsson endurskoðandi, Smári Helgason, Elís Kristjánsson og Kári Gunnlaugsson til vara.
12. Æfingagjöld fyrir næsta starfsár. (Vísað til stjórnar)
13. Fjárhagsáætlun lesin upp af gjaldkera deildarinnar Hjördísi Baldursdóttur. Áætlað að rekstrarkostnaður verði svipaður og á síðasta ári. Fundarstjóri gefur orðið laust varðandi lið 9. Hann talar um að ástandið í þjóðfélaginu setji svip sinn á áætlun deildarinnar. Upp kemur að rekstur unglingastarfs og meistaraflokks kvenna sé ekki inn í þessari áætlun en ætlast er til þess að svo sé. Engar athugasemdir eða fyrirspurnir berast úr sal.
14. Sigurvin Guðfinnsson óskar deildinni til hamingju með góðan árangur og tekur undir þær skoðanir formanns að tímabært sé að gera úrbætur á æfinga- og keppnisaðstöðu. Hann talar um að reikningar séu fagmannlega settir fram.

Ragnar Örn Pétursson óskar formanni og stjórn deildar til hamingju með rekstur og árangur síðasta tímabils. Ragnar tekur undir þær skoðanir á aðstöðuleysinu. Tekur þó fram að miðað við mörg önnur félög sé Keflavík ágætlega statt og þá sérstaklega yfir vetrartímann. En aðstaða yfir sumartímann sé kannski ekki fullnægjandi. Hann ætlar að gera sitt svo að svo verði en veit ekki hvernig það gengur í ljósi ástandsins í þjóðfélaginu.

Rúnar Arnarsson viðrar sínar skoðanir á umtöluðu aðstöðuleysi. Tekur undir að aðstaða yfir vetrartímann sé viðunandi en þvertekur fyrir að svo sé yfir sumartímann. Hann talar um að þörf sé á úrbótum á aðalvelli í ljósi þess að völlurinn sem byggja átti á Nikkel sé ekki orðinn að veruleika og ekki útlit að svo verði á næstunni. Hann hvetur bæjaryfirvöld til að leggja vinnu og metnað í að gera völlinn við Hrinbraut að góðum velli með öllum tilheyrandi atriðum sem krafist er að liðum í úrvalsdeild. Njarðvík gæti einnig fengið aðgang að vellinum sé þess óskað. Hann hvetur stjórn og velunnara liðsins að vinna einnig ötullega að þessu þarfa verkefni.

Sigurvin Guðfinnson stígur aftur í pontu og talar áfram um aðstöðuleysið. Hann nefnir að fyrir mörgum árum hafi áætlun verið sett fram um uppbyggingu íþróttarmannvirkja í Reykjanesbæ og margt hafi gerst síðan en fjárhagsástandið leyfi ekki miklar framkvæmdir þessa stundina. Hann kemur því á framfæri að bæjaryfirvöld hafi gert margt gott og nefnir Reykjaneshöllina sem dæmi.

Gunnlaugur Kárason talar um að þörf sé á að koma kröfum um úrbætur á aðstöðuleysi formlega fram til réttra aðila. Sem vallarstjóri síðasta sumar fór hann lauslega yfir ástand valla í Keflavík og nefnir að á þeim fáum völlum sem Keflavík hefur til umráða sé gífurlega mikið álag og erfitt að halda þeim góðum allt sumarið. Hann hvetur til meiri notkunar á Reykjaneshöllinni yfir sumartímann þar sem hið nýlagða gras sé í góðum gæðaflokki. Sem stjórnarmaður hjá Íþrótta- og tómstundarráði segir hann að það sé vilji fyrir að koma á úrbótum mála hjá knattspyrnudeildinni en ástandið leyfi það ekki nema að takmörkuðu leyti. Að lokum hvatti hann til betri aðhlynningar að rekstri mfl kvenna.

Smári Helgason talar um að það sé gleðiefni hvernig reikningar koma fram. Hann tekur undir það að aðstöðuleysi sé algert og nefnir sérstaklega að mikil þörf sé á salernis- og sjoppuaðstöðu á leikjum meistaraflokks karla. Hann þakkar samstarfsfólki sínu í gegnum tíðina fyrir gott og skemmtilegt samstarf.

Rúnar Arnarsson kom aftur upp og ítrekaði sínar skoðanir á aðstöðuleysinu. Nefnir að samskipti knattspyrnudeildar og bæjaryfirvalda hafi ávallt verið gott og þakkar fyrir það. Hann lýsir yfir ánægju með að á sínum tíma hafi Reykjanesbær verið frumkvöðull í byggingu fullstærðar knattspyrnuvallar innanhús. Rúnar nefnir 2 kosti í stöðunni þegar kemur að uppbyggingu aðalvallar við Hringbraut. Fyrri kosturinn er að ráðast í notkun gervigrass sem er nú þegar notað af fjölmörgum stórum klúbbum í Evrópu og það sé alls ekki slæmur kostur þegar litið er til þess að hér á landi sé verið að leitast við að lengja tímabilið. Hinn kosturinn er að taka aðalvöllinn í gegn og þá í áföngum og það ætti að vera hægt þrátt fyrir bágs ástands. Fyrsti áfanginn yrði að rífa upp völlinn og jarðvegskipta. Gera þyrfti svo skynsamlega áætlun til nokkurra ára. Ítrekar að þetta séu tillögur sem eiga fullan rétt á sér en sé ekki áfellisdómur um léleg störf bæjaryfirvalda, þvert á móti.

Ragnar Örn fer yfir stöðu íþróttarmála heildstætt. Búið er að gera samninga um rekstur íþróttarmannvirkja sem eru tilbúnir til undirritunar. Ragnar tekur fram að bygging aðalleikvangi á Nikkel yrði að vera fyrir Keflavík og Njarðvík og því erfitt að réttlæta miklar framkvæmdir á aðalvelli við Hringbraut. Hugsa þarf um allar deildir en nýbúið er að byggja 50 metra innilaug og aðstaða fyrir fimleikadeild er enn áætlað að byggja. Forgangsraða þarf framkvæmdum. Hann tók fram að kostnaður við að skipta um gras á Höllinni hafi kostað 24 milljónir, klefaaðstaða í sundkjallara hafi verið um 2 milljónir og vallarhús við aðalvöll hafi kostað um 66 milljónir. En hann hvetur stjórn knattspyrnudeildar og jafnvel aðalstjórn Keflavíkur að koma fram þeirra hugmyndum um aðalleikvang í sameiningu við Njarðvík formlega á framfæri. Hann ítrekar að gera þetta í sameiningu við Njarðvík.

Rúnar Arnarson þakkar Ragnari fyrir sínar hugmyndir og talar um að Njarðvík hafi alltaf verið í umræðunni um nýjan aðalleikvang og minnir á orð sín í fyrri ræðu þar sem hann talar um að Njarðvík gæti nýtt sér aðalvöllinn við Hringbraut en fyrst þyrfti að gera úrbætur. Þó vill hann koma því á framfæri að það séu þónokkuð mörg bæjarfélaög sem hafa takið þátt í byggingu íþróttarmannvirkja fyrir fleiri en eitt félag og nefnir Hafnarfjörð (FH og Haukar), Reykjavík (Valur,Fjölnir, KR, Fram og fleiri), Akureyri (Þór og KA). Að lokum lýsir hann yfir áhyggjum sínum af meistaraflokki kvenna. Þar þurfi að gera ráðstafanir svo ekki fari illa fyrir þeim.

Andrés Hjaltason viðurkennir að meistaraflokkur kvenna hafi átt undir högg að sækja undanfarið og mikil skörð séu höggvin í hóp mfl kvenna. Það sé útséð að næsta tímabil verði gífurlega erfitt fyrir hið unga lið Keflavíkur. Búið er að taka ákvörðun um að fá ekki erlenda leikmenn og það sé eitt stærsta skrefið í aðhaldi rekstrar kvennaliðsins. Það þarf að sýna ungum stelpum liðsins og þjálfara þess þolinmæði, liðið verði styrkt eftir efnum og aðstæðum þegar nær dregur sumri. Hann þakkar formanni stjórnar, Þorsteini Magnússyni fyrir óeigingjarnt starf í þágu kvennastarfs síðasta ár. Hann talar um mikilvægi þeirra forvarna sem knattspyrna og aðrar íþróttir veita börnum og unglingum í Reykjanesbæ og það verði alltaf að vera ofarlega í huga fólks. Að lokum hann þakkar Smára Hegasyni og Elíasi Kristjánssyni fyrir frábært starf undanfarin ár.

Ragnar Örn Pétursson talar um þær miklu fjárhæðir sem hafa verið settar í bráðaframkvæmdir fyrir knattspyrnudeild. Samtals sé búið að setja yfir 100 milljónir í þær og telur upp framkvæmdirnar við grasið í Höllinni, vallarhúsið við aðalvöllinn, klefar í sundkjallara og fleira.

Einar Haraldsson talar um það sem er á döfinni hjá aðalstjórn á næstunni. Fyrirhugað er að halda námskeið sem ber heitið „Sýndu hvað í þér býr“ fyrir stjórnendur allra deilda hjá Keflavík. Aðalstjórn ber allan kostnað af þessu námskeiði. Aðalfundur félagsins verður 26 febrúar. Árið 2009 er afmælisár Keflavíkur en það verður 80 ára þann 29. september næstkomandi. Það standi til að mynda afmælisnefnd þar sem 1 aðili frá knattspyrnudeild verði starfandi en fagna á afmælinu með viðeigandi hætti. Nýja félagsheimilið á Sunnubraut á að opna í byrjun september ef allt verður á áætlun. Sérstök byggingarnefnd verður vegna byggingu félagsheimilisins og 1 aðili frá knattspyrnudeild starfi í henni. 2 stór mót verða á þessu ári á vegum ÍSÍ. Í fyrsta lagi verður landsmót á Akureyri í júlí og Einar hvetur knattspyrnudeildina til að senda lið á það mót. Unglingalandsmótið verður haldið í byrjun ágúst eins og venjulega en eitthvað er á reiki hvar það verður haldið en fyrirhugað var að vera með það á Grundarfirði en vegna efnahagsástandsins verður að öllum líkindum að halda það annars staðar. Það komi í ljós fljótlega hvar það verði haldið. Einar tekur undir orð Andrésar að íþróttir séu ein besta forvörnin ef ekki sú besta. Einar fagnar þeirri umræðu sem hefur átt sér stað um uppbyggingu aðalsvæðis við Hringbraut og segir að það sé eðlilegast í stöðunni að stefna að því að það verði áfram aðalkeppnisvöllur Keflavíkur. Tekur undir orð Rúnars að taka þurfi völlinn upp. Minnir á að þegar innisundlaugin var byggð að þá hafi klefaaðstaða fyrir knattspyrnuna algerlega horfið og þörf hafi verið á úrbótum vegna þess. Einar þakkar unglingaráði fyrir óeigingjarnt starf í þágu félagsins og biður um áframhaldandi gott starf í framtíðinni.

Þorsteinn þakkar fólki fyrir komuna. Hann þakkar fráfarandi stjórnarmönnum fyrir góð störf og býður nýja meðlimi velkomna. Hann þakkar traustið sem fólk hefur sýnt honum í gegnum tíðina og á þessum fundi.

Andrés Hjaltason segir og beinir orðum sínum að Ragnari Erni að í Manchester borg á Englandi séu 2 lið og það hafi aldrei komið til greina að þau notist við sama völlinn.

Einar Haraldsson fundarstjóri spyr hvort fleiri vilji segja nokkur orð, svo var ekki og því fundi slitið klukkan 21:45.